B'investiment ta' €4.2 miljun se jsir tisħiħ fis-servizzi residenzjali u ta' matul il-jum għall-persuni b'diżabilità f'Dar il-Kaptan fl-Imtarfa. Dan propju tħabbar mill-Ministru għall-Inklużjoni Julia Farrugia Portelli, fejn spjegat li minn dan l-investiment se jgawdu wkoll il-qraba tal-persuni b'diżabilità. Iċ-Chairman ta' Dar il-Kaptan Martin Saliba qal li dan il-ftehim ta' tisħiħ se jara wkoll il-ħolqien ta' impjiegi ġodda f'din id-dar filwaqt li wkoll se jiżdiedu l-pagi. Min-naħa tagħha l-Kap Eżekuttiv tal-Aġenzija Sapport Ruth Sciberras tenniet l-impenn tagħhom biex jagħtu kwalità ta' ħajja aħjar lil dawn in-nies. Hawnhekk hija spjegat li l-investiment tal-lum qed jara żieda ta' €2.5 miljun mis-sena ta' qabel.